Ego Henricus, officialis Tornod., notum facio universis presentibus et futuris quod Agnes, nobilis mulier, de Merlenniaco, in mea presentia donavit et concessit in perpetuam elemosinam ecclesie Beati-Michaelis Tornodori, medietatem quarte partis moture molendini de Cheneio, et totius juris quod habebat in eodem molendino, et alteram medietatem dicte quarte partis, et quicquid juris habebat in eadem vendidit ecclesie supradicte pro quadraginta libris fortium Nivern., quas coram me confessa est se recepisse. Hanc, autem, venditionem et elemosinam Guillermus li Besgues, miles, filius dicte Agnetis, laudavit, voluit et concessit; et quod hec laudentur a Johanne Rufo, milite, fratre dicti Guillermi, dicta Agnes procurare tenetur. Quod ut ratum et firmum permaneat, ad peticionem dicte Agnetis et dicti Guillermi, presentem paginam sigillari fecimus. Actum, anno Domini Mº CCº XXº Vº, mense junio.